
Meie:XX.08.2026 nr 10-9/3159-
Jõelähtme Vallavolikogu seisukoht seonduvalt Jägala uuringuruumi üldgeoloogilise uurimistöö loa taotlusega
Keskkonnaamet  on pöördunud 10.06.2026 kirjaga nr DM-110991-7 (reg. 10.06.2026 nr 10-9/3159-5) Jõelähtme Vallavalitsuse poole, et küsida uuesti  AS TREV-2 Grupp 20.05.2026 esitatud taotluse alusel,  maapõueseaduse (edaspidi MaaPS) § 27 lg 7 kohast arvamust Jägala uuringuruumi üldgeoloogilise uurimistöö loa taotluse kohta. Arvamuse palute esitada kahe kuu jooksul, kuid mitte hiljem, kui 10.08.2026. 

Jõelähtme Vallavalitsus palus 16.06.2026 kirjaga nr 10-9/3159-7 pikendada arvamuse andmise tähtaega kuni 17.08.2026. Keskkonnaamet nõustus 17.06.2026 kirjaga nr DM-110991-9 (reg. 17.06.2026 nr 10-9/3159-8) tähtaja pikendamisega.
Jägala uuringuruum asub Harju maakonnas Jõelähtme vallas Jägala külas riigile kuuluval kinnistul Anija metskond 19 (kinnistu registriosa nr 16206450, katastritunnusega 24505:002:0115). Riigivara valitseja on Kliimaministeerium (kuni 30. juunini 2023. a oli riigivara valitseja Keskkonnaministeerium) ja riigivara valitseja volitatud asutus Riigimetsa Majandamise Keskus (edaspidi ka RMK). Jägala uuringuruum koosneb kahest lahustükist, uuringuruumi teenindusala kogupindala on 135,71 ha.
Jägala uuringuruumis kavandatava üldgeoloogilise uurimistöö eesmärk on maavara otsing, mille käigus otsitakse võimalikku ehituslubjakivile vastava kvaliteediga maavara. Maavara otsingu eesmärgil tehtava üldgeoloogilise uurimistöö käigus uuritakse uuringuruumi piires maavara levikut ja omadusi, milleks rajatakse kaevandeid ja puurauke ning võetakse proove laborimääranguteks, piiritletakse ja arvutatakse olenevalt uuringuvõrgu tihedusest maavara tarbevaru, reservvaru ja prognoosvaru ning antakse soovitusi uuringutöödeks. Jägala uuringuruumis rajatakse kuni 50 puurauku sügavusega kuni 20 meetrit. Uurimistöö luba taotletakse viieks aastaks ning uuringu tegija oleks AS TREV-2 Grupp.
12.10.2018 kirjaga nr 10-9/3159-3 ei olnud Jõelähtme Vallavolikogu nõus AS-ile TREV-2 Grupp Jägala uuringuruumis üldgeoloogilise uurimistöö loa väljastamisega.

Keskkonnaamet küsis 14.01.2019 kirjaga nr 12-2/18/4602-5 Majandus- ja Kommunikatsiooniministeeriumi arvamust Jägala uuringuruumi üldgeoloogilise uurimistöö loa taotluste menetluses riigi huvi esinemise kohta.

Majandus- ja Kommunikatsiooniministeerium esitas arvamuse riigi huvi esinemise osas 04.11.2019 kirjaga nr 17-1/18-0148/8133, tuues välja, et Harju maakonnas on kaevandamislubadega antud ehituslubjakivi varustuskindluse tagatus jõudnud kriitilisele piirile. Samuti on üldgeoloogilise uurimistöö tulemustel iseseisev väärtus ka siis, kui geoloogilist uuringut ega kaevandamist ei järgne. Seega vastab üldgeoloogiline uurimistöö Jägala uuringualal riigi huvidele.

Tuginedes MaaPS § 35 lõikele 4 küsis Keskkonnaamet 23.04.2021 kirjaga nr DM-110991-3 riigi huvi väljaselgitamiseks Keskkonnaministeeriumi seisukohta Jägala uuringuruumi üldgeoloogilise uurimistöö loa taotlusele.

Kliimaministeerium saatis 16.01.2024 kirjaga nr 14-6/24/240 Jõelähtme vallale tutvumiseks Vabariigi Valitsuse korralduse „Nõusolek geoloogilise uuringu lubade andmiseks Jägala III, Jägala VII, Jägala VIII, Jägala X, Maardu ja Maardu V uuringuruumides ning üldgeoloogilise uurimistöö lubade andmiseks Jägala ja Jägala IX uuringuruumides“ eelnõu.

Jõelähtme Vallavolikogu ei olnud 15.03.2024 kirjaga nr 7-9/211-3 vastu sellele, et Vabariigi Valitsus annab nõusolekud Jägala ja Jägala IX uuringuruumide osas üldgeoloogilise uurimistöö lubade väljastamiseks, kuid seda järgmistel tingimustel:

1. Jõelähtme valla jaoks oli oluline, et üldgeoloogilised uuringud Jägala ja Jägala IX uuringuruumides teostatakse üksnes üldgeoloogilise uurimustöö mahus. Teiste sõnadega, Jõelähtme vald ei nõustu sellega, kui Jägala ja Jägala IX uuringuruumis viiakse üldgeoloogilised

uuringud läbi geoloogilise uuringu mahus ja kvaliteediga ning maavara arvele võtmise eesmärgiga.

2. Jõelähtme vald soovis, et üldgeoloogilise uurimistöö load väljastatakse kõrvaltingimusega, mille kohaselt ei tohi uuringupuuraugud ega kaeveõõned olla Jägala ja Jägala IX uuringuruumides elamumaa sihtotstarbega kinnistute piiridele lähemal kui 500 meetrit.

Lähtudes Jõelähtme Vallavolikogu antud seisukohtadest Harju maakonnaplaneeringu maavarade teemaplaneeringu menetluses (15.05.2025 nr 7-9/1725-3 ja 16.10.2025 nr 6-4/4173-2) anname teada, et loobume maardla mittemoodustamise nõudest.

